**ОТЧЕТ за осъществената контролна дейност от РИОСВ**

**през месец октомври 2018 г.**

***Кратка обобщена информация за осъществената контролна дейност за месец октомври 2018 г. и резултати от извършената контролна дейност***

През месец октомври 2018 г. от експертите на 16-те регионални инспекции по околната среда и водите (РИОСВ) са извършени 1 905 проверки на 1 648 обекта. В рамките на осъществения контрол от РИОСВ са дадени 636 предписания за отстраняване на констатирани нарушения и предприемане на мерки.

За констатирани административни нарушения на Закона за опазване на околната среда (ЗООС) и специалните закони по опазване на околната среда са съставени 93 бр. актове (АУАН), от които 4 са за констатирано неизпълнение на дадени предписания. Издадени са 63 бр. наказателни постановления (НП), с които са наложени глоби и имуществени санкции на обща стойност 169 470 лв.

Наложени са и 5 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух) на обща стойност 42 871,25 лв.

Постъпилите суми по наложени глоби и санкции са общо 354 183,29 лв.

За периода са приложени и 3 бр. принудителни административни мерки (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност***

* Засилен контрол на обектите с издадени комплексни разрешителни (КР);
* Контрол за спазване на изискванията на Закона за чистотата на атмосферния въздух (ЗЧАВ) и подзаконовите нормативни актове към него.

***Кратък анализ на постигнатите резултати в областта на опазване на околната среда от осъществената контролна дейност***

Акцент в осъществената контролна дейност от РИОСВ през месец октомври е засилен контрол на операторите с издадени КР.

От РИОСВ Бургас са извършени 44 проверки на „Кроношпан България“ ЕООД във връзка с изискванията за извършване на собствени периодични измервания (СПИ).

От екоинспекцията в гр. Бургас е извършена и проверка на Регионално депо за неопасни отпадъци за общините Камено, Бургас, Айтос, Карнобат, Несебър, Поморие, Руен, Средец и Сунгурларе, стопанисвано от Общинско предприятие „Чистота еко“, във връзка със сигнал за неприятни миризми в с. Братово. При направения обход по границата на площадката и в района на селото не е установено разпространение на миризми, специфични за дейността на депото.

За неизпълнение на условия от КР, от РИОСВ Бургас е съставен АУАН на „Промет Стийл“ ЕАД, от РИОСВ Стара Загора е съставен АУАН на „Топлофикация Сливен“ ЕАД и на „Арсенал “АД (за завод 4 в гр. Мъглиж) е наложена имуществена санкция, в размер на 2 000 лв., от РИОСВ Перник са съставени АУАН на „Топлофикация Перник“ АД, ТЕЦ „Бобов дол“ ЕАД и „Стомана Индъстри“ АД, от РИОСВ Пловдив е наложена имуществена санкция, в размер на 10 000 лв., на „Калцит“ АД, от РИОСВ Русе е съставен АУАН на „Биовет” АД (за площадка Разград), а от РИОСВ Шумен е наложена имуществена санкция, в размера на 1 000 лв., на Общинско предприятие „БКС-Търговище“

От РИОСВ Плевен е приложена ПАМ – спиране на строителни дейности за изграждане на пропан – бутан газово стопанство на площадката на „Клеърс“ ЕООД.

Друг акцент в контролната дейност през месеца е за спазване на изискванията на ЗЧАВ и подзаконовите нормативни актове към него.

При извършена от РИОСВ Хасково проверка във връзка с подаден сигнал за замърсяване на атмосферния въздух с черен дим и прах от фабрика за извличане на растително масло, собственост на „Голд-Ойл“ ООД, е констатирано, че при процеса на извличане и рафиниране на слънчогледово масло се използва парен котел за производство на технологична пара с гориво слънчогледова люспа. При извършения оглед на производствената площадка и работните помещения не е установено наличие на друг вид гориво или отпадъчни материали. Дадено е предписание да се увеличи височината на изпускащото устройство към котела. Извършени са контролни измервания на концентрациите на прах, серен диоксид, азотни оксиди, въглероден оксид и общи въглеводороди при натоварване на котела 90 %.

Във връзка с подадени сигнали за запрашаване от дейността на две оризарни в с. Ковачево, община Септември, от РИОСВ Пазарджик са извършени проверки на двата обекта. Констатирано е, че сигналите са основателни. На операторите на обектите са дадени предписания за предприемане на мерки за недопускане на емитирането на неорганизирани емисии в атмосферния въздух. При осъществения последващ контрол по изпълнение на дадените предписания е констатирано, че мерките, предприети от операторите, са недостатъчни. Не е преустановено праховото замърсяване в района на обектите. Предстои образуване на административно – наказателни производства спрямо собствениците на двата обекта.

Във връзка с подаден сигнал за дим от големия комин на „МБАЛ - Шумен“ АД, от РИОСВ Шумен е извършена проверка „на място“ (в тъмната част на денонощието). При проверката, запалените отпадъци са били изгасени. При проверка, извършена на следващия ден, е установено, че в ревизионната шахта на комина към инсинератора на болницата, се изгарят растителни и други отпадъци от болницата. Дадено е предписание за преустановяване изгарянето и ограничаване на достъпа до шахтата. За установеното нерегламентирано изгаряне на отпадъци е съставен АУАН на оператора на обекта. Наложена е и ПАМ за прекратяване на горенето на отпадъци и е пломбиран входа на комина.

За неизвършване на СПИ на вредните вещества, изпускана в атмосферния въздух, от РИОСВ Стара Загора е съставен АУАН на ,,Хидравлични елементи и системи” АД и е наложена имуществена санкция, в размер на 2 500 лв., на „ПСК ЕС БИ ЕС” АД, а от РИОСВ Перник е съставен АУАН на „Мебел К“ ЕАД.

Засилен контрол е осъществен и за спазване на нормативната уредба в областта на управление на водите.

При извършена проверка на Винарска изба в с. Коларово, собственост на „Малката звезда“ ООД, от РИОСВ Хасково е констатирано, че обектът извършва дейност без изградено пречиствателно съоръжение и без издадено разрешително по реда на Закона за водите (ЗВ). Дадени са предписания за стартиране на процедура за получаване на разрешително за заустване и да се предприемат мерки за изграждане на пречиствателно съоръжение за формираните отпадъчни води. На собственика на обекта е съставен АУАН за извършване на дейност без изградени и приети по установения ред пречиствателни съоръжения.

Във връзка с постъпил сигнал за преливане на отпадъчни води от кланица в гр. Велики Преслав, следствие на което се замърсява земна площ в района, от РИОСВ Шумен е извършена проверка „на място“. Установено е, че замърсени производствени отпадъчни води от кланицата преливат в земна площ и попиват в почвата. Взети са водни проби от отпадъчните води от разпределителната шахта, от изходящата шахта и от изтичащите и зауствани отпадъчни води в земната площ. Дадено е предписание за прекратяване на изтичането. При извършената последваща проверка за изплънение на даденото предписание е констатирано, че същото е изпълнено. За констатираното нарушението на оператора на обекта е съставен АУАН.

За заустване на отпадъчни води в повърхностен воден обект без издадено разрешително по реда на ЗВ, от РИОСВ Пазарджик е съставен АУАН на „Гео-Марк инженеринг” ЕООД, от РИОСВ Стара Загора е наложена имуществена санкция, в размер на 2 000 лв., на „ВиК” ЕООД, гр. Ямбол (за канализационната система на гр. Елхово), от РИОСВ Пловдив е наложена имуществена санкция, в размер на 2 000 лв., на „Аладин Фуудс“ ООД.

За неизпълнение на условия от издаденото разрешително за ползване на повърхностен воден обект за заустване на отпадъчни води, от РИОСВ Бургас е санкционирано, в размер на 2 000 лв., „ВиК“ ЕАД (за канализационна система на гр. Поморие).

За превишаване на индивидуалните емисионни ограничения, определени в разрешителното за заустване на отпадъчни води, от РИОСВ Стара Загора са наложени имуществени санкции на: „ВиК-Сливен” ООД (3 000 лв.) и „ВиК” ЕООД, гр. Ямбол, (4 000 лв.), от РИОСВ Перник е съставен АУАН на „Катстрой 13“ ООД, от РИОСВ Пловдив са наложени имуществени санкции на: „Вазовски машиностроителни заводи“ ЕАД (5 000 лв.), „Тер-М“ ООД (2 000 лв.), „НВМЕС Комерс“ ЕООД (4 000 лв.), „Ненко Трифонов Фуудс“ ООД (1 000 лв.) и „Рила-Милк“ ЕООД (2 000 лв.), от РИОВ Пазарджик са наложени имуществени санкции, всяка в размер на 1 000 лв., на: „Калуфрукт продакшън” ООД и „Бе Пет” ЕООД. За същото нарушение са наложени текущи месечни санкции: от РИОСВ Монтана на „Ел Би Булгарикум“ ЕАД (103,02 лв.) и на „Еко Милк Видин“ ЕАД (49,63 лв.), от РИОСВ Варна на „ВиК-Варна“ ООД (42 128 лв.), от РИОСВ Смолян на „Скорпион-21” ООД, за Млекопреработвателно предприятие „Забърдо“ (164 лв.), а от РИОСВ Враца на „Бургозоне“ ЕООД (426,60 лв.).

За заустване на отпадъчни води без изградено и функциониращо пречиствателно съоръжение, от РИОСВ Велико Търново е наложена имуществена санкция, в размер на 700 лв., на „Чех Йосиф Новосад“ ООД.

За неподдържане на пречиствателно съоръжение в техническа и експлоатационна изправност, от РИОСВ Хасково е съставен АУАН на „Тера Тангра“ ООД (за винарска изба в гр. Харманли), а от РИОСВ Пазарджик е наложена имуществена санкция, в размер на 500 лв., на „Чам СДБ” ООД.

От РИОСВ Благоевград са съставени два АУАН на „Сградостроене“ ООД (за обект Бетонов център, административни сгради и складова база) за неизвършване на собствен мониторинг на отпадъчните води и за неизпълнение на задължението за поддържане в техническа и експлоатационна изправност пречиствателното съоръжение и отвеждащия закрит колектор.

За констатирани нарушения на ЗВ, от РИОСВ Варна са наложени имуществени санкции на: „ВиК Добрич“ АД и „ВиК-Варна“ ООД - по 2 000 лв.; „Тинев строй“ ЕООД – 1 500 лв. и „Слънчеви лъчи Провадия“ ЕАД – 1 000 лв.

Извършено е пломбиране на саваци на аварийните байпасни връзки на „Хелиос милк“ ЕООД (РИОСВ Бургас) и на ГПСОВ Плевен и на Миячно-сортировъчна инсталация в с. Ореховица, собственост на „Огнеупорни глини“ АД (РИОСВ Плевен).

През отчетния период е продължено да се осъществява контрол относно екологосъобразното третиране на отпадъците.

За извършване на дейности с отпадъци без издадено разрешителен документ по реда на Закона за управление на отпадъците (ЗУО), от РИОСВ Бургас е съставен АУАН и е наложена имуществена санкция, в размер на 7 000 лв., на „Крис- Мари 2008“ ООД, а физическо лице е глобено с 1 400 лв., от РИОСВ Пазарджик е наложена имуществена санкция на „Макс трейд- 9” ЕООД, в размера на 1 400 лв., от РИОСВ Велико Търново са съставени АУАН на: „Мулти трейд“ ЕООД, „Евипартс“ ЕООД и физическо лице, физическо лице е глобено е с 1 400 лв. и е наложена имуществена санкция, в размер на 2 800 лв., на „Бяла“ ЕООД, от РИОСВ Перник са съставени АУАН на физическо лице и „Хийт Енерджи“ ЕООД и е наложена имуществена санкция, в размера на 7 000 лв., на „Фейслифт“ EООД, а от РИОСВ Благоевград е съставен АУАН на Общинско предприятие „Чистота, озеленяване и благоустройство“, гр. Хаджидимово.

За изкупуване на отпадъци от черни и цветни метали с битов характер, без регистрация по Търговския закон, от РИОСВ Шумене е глобено физическо лице с 1 400 лв.

За неподаване в РИОСВ Стара Загора на заявление за изменение и/или допълнение на регистрационния документ, е наложена имуществена санкция, в размер на 6 000 лв., на “Блиц” ЕООД.

За нарушение на условия от издадения разрешителен документ за извършване на дейности с отпадъци, от РИОСВ Хасково е наложена имуществена санкция, в размер на 10 000 лв., на „Биопоника Агра“ ООД.

За неправилно водено на отчетната книга за отпадъците, от РИОСВ Стара Загора е наложена имуществена санкция, в размер на 3 000 лв., на ,,Сити бетон'' ЕООД, а за незаварена в РИОСВ Благоевград на отчетната книга за отпадъци е наложена имуществена санкция, в размера на 2 000 лв., на „Кампаниас Транс“ ООД.

От РИОСВ Бургас е наложена имуществена санкция, в размер на 30 000 лв., на „Нова Пак България“ ЕООД за това, че дружеството не е заплатило продуктова такса за опаковки за 2017 г.

За нерегламентирано изгаряне на неопасни отпадъци, от екоинспекцията в гр. София е глобено, в размер на 2 000 лв., физическо лице.

От РИОСВ Пазарджик е извършена проверка в община Лесичово във връзка с преустановената експлоатация на общинското депо за неопасни отпадъци. Констатирано е самозапалване на биогаз от депото, предизвикало пожар в района. Пожарът е бил загасен. За недопускане на нови пожари, на община Лесичово е дадено предписание за уплътняване на наличните количества отпадъци и отстраняване на изсъхналата растителност в района на общинското депо.

От РИОСВ София е извършена проверка във връзка с възникнал пожар на общинското сметище за битови отпадъци в гр. Ихтиман. Дадени са две предписания на кмета на община Ихтиман с превантивен характер. Предписанията са изпълнени в срок.

От РИОСВ Перник е наложена имуществена санкция, в размер на 10 000 лв., на община Кюстендил за неизпълнение на наложена ПАМ – спиране на експлоатацията на общинското депо за неопасни отпадъци.

От РИОСВ Хасково е наложена ПАМ – спиране на производството и пускането на пазара на калциев хидроксид на „Хоросан - 95“ ООД.

През месеца, в областта на биологичното разнообразие и защитените територии и зони, от екоинспекциите са приложени мерки, като следва:

За неуведомяване на компетентния орган (РИОСВ) на най-ранен етап за реализиране на инвестиционно предложение в границите на защитена зона от мрежата Натура 2000 са съставени седем АУАН на физически лица – един от РИОСВ Велико Търново и шест от РИОСВ Хасково и едно физическо лице е глобено с 280 лв. (РИОСВ Велико Търново), а друго – с 100 лв. (РИОСВ Хасково).

За разораване на парцели, попадащи в границите на защитени зони, в нарушение на заповедите за обявяването им, от РИОСВ Монтана е глобено физическо лице с 700 лв., от РИОСВ Хасково са съставени десет АУАН, а от РИОСВ Шумен са съставени два АУАН.

От РИОСВ Бургас, за навлизане и паркиране на превозно средство в границите на Природна забележителност „Пясъчни дюни в района на ММЦ Приморско“ е съставен АУАН на физическо лице, а друго физическо лице е глобено с 100 лв., и физическо лице е глобено с 500 лв. за навлизане с камион в границите на Резерват „Средока“.

От РИОСВ Варна са извършени 5 проверки в защитени местности (ЗМ), като за констатирано нарушение на режимите на ЗМ „Дуранкулашко езеро“ са наложени глоби, всяка по 30 лв., на три физически лица.

От екоинспекциите е взето участие в мониторинг на кафявата мечка.

За предлагане за продажба на препариран екземпляр от защитен вид, от РИОСВ София е глобено физическо лице, в размера на 100 лв., а от РИОСВ Варна – физическо лице, в размер на 200 лв. От екоинспекцията в гр. Варна с 200 лв. е глобено и физическо лица за предлагане за продажба на екземпляр от вида „Синявица“.

От РИОСВ Враца с 200 лв. е глобен кмета на община Бяла Слатина за издаване на позволително за ползване за стопански цели на билка от вида „Бял оман“, която е забранена за събиране от естествени находища на територията на цялата страна.

От РИОСВ Варна е наложена имуществена санкция, в размер на 2 000 лв., на „Феста Делфинариум“ ЕООД, за нарушение на Закона за защита на животните.

През месец октомври е извършен и необходимия последващ контрол по изпълнение на дадени предписания.

За неизпълнение на дадено предписание, по реда на ЗООС са наложени имуществени санкции, от РИОСВ София на „Севие 2” ЕООД (4 000 лв.), а от РИОСВ Стара Загора на ,,Сити бетон'' ЕООД (3 000 лв. и 2 500 лв.), а по реда на ЗУО от РИОСВ София е санкционирано, в размера на 5 000 лв., „Анкол” ЕООД.

***Ефект спрямо околната среда, бизнеса и обществеността***

Прекратено е замърсяването с отпадъчни води на повърхностен воден обект от: канализационна система на с. Пирне, стопанисвана от община Айтос; канализационна система с ЛПСОВ на жилищен комплекс „Райска градина“, гр. Свети Влас, собственост на „Идън Девелъпментс“ АД и канализационна система СЯ-1, с. Бръшлян, стопанисвана от община Малко Търново.

От община Родопи са предприети действия за изграждане на нова и закриване на съществуваща компрометирана канализация в с. Белащица.

Възстановени са разрушена подпорна стена, отводнителни решетки и канал от бетонови тръби и е осигурено надеждно отвеждане на атмосферни води от площадката на „Гараж и складова база“ към СД „Гюзелев и сие“ към градската канализационна мрежа на гр. Смолян.

Преустановени са дейности по третиране на отпадъци на нерегламентирани площадки в гр.Чепеларе.

Преустановени са течове от ББ-кубове за съхранение на излезли от употреба продукти за растителна защита, разположени на площадка в землище на с. Чубрика, община Ардино.

Почистен е терен от строителни отпадъци и земни маси в местността „Край село“ и имот, южно от стопанския двор на с. Лесичери, където е поставен контейнер за битови отпадъци и табела, забраняваща нерегламентираното изхвърлянето на отпадъци. Почистени са и нерегламентирани сметища – до гр. Маджарово; в близост до речни корита в община Стамболово; в кв. „Черноконево“, гр. Димитровград; в района на дигата на р. Марица в с. Царева поляна, община Стамболово; в гр. Ветово; в гр. Исперих; в гр. Пазарджик; в с. Левски, община Панагюрище, и в с. Вазово. Почистени са и крайпътните отбивки, съоръжения и бетонните съдовете за отпадъци на четири броя участъци на пътища от републиканската пътна мрежа на територията на област Хасково.

Екземпляр от вида „Горска улулица“ е настанен в Спасителен център за диви животни, гр. Стара Загора, за лечение.

Извършена е полагане на лентова маркировка, обозначаваща южната и западната граница на Резерват „Беглика“.

Възстановена е наблюдателната кула, част от туристическата инфраструктура на Поддържан резерват „Сребърна”, и от комисия е извършена оценка на състоянието на колонията на къдроглав пеликан. Взето е решение и е изградена нова наколна платформа в гнездилището.

От екоинспекциите в градовете Бургас и Варнае взето участие в честването наМеждународния ден на Черно море.